Ladislav Hučko

**Ladislav Hučko** (1948–2025) var en gresk-katolsk teolog og apostolisk eksark i den rutenske gresk-katolske kirke i Tsjekkia.

## Liv og virke
### Bakgrunn
Ladislav Hučko var sønn av en gresk-katolsk prest. Den gresk-katolske kirke ble forbudt og forfulgt under det kommunistiske regime i Tsjekkoslovakia, men faren nektet å konvertere til den ortodokse kirke og fikk derfor ikke lenger utøve sitt presteembete. 

Siden han ble nektet muligheten til å studere teologi, studerte Ladislav Hučko eksperimentell fysikk fra 1966 til 1971, og i 1972 fullførte han sin «mindre doktorgrad» (RNDr.) innen faststoffysikk. På grunn av sin bakgrunn og religiøse tro, var dørene lenge også stengt for en universitetskarriere. Fra 1973 til 1989 arbeidet han i Bratislava innen olje- og gassproduksjon. Han tok doktorgrad i geologiske vitenskaper (CSc.) ved Det tekniske universitet i Ostrava i 1987. Han praktiserte sin tro i uformelle grupper.

### Kommunismens fall
Etter slutten av totalitarismen jobbet han som eksekutivsekretær for Den katolske biskopskonferanse i Slovakia i 1990–91. Fra 1992 og utover fortsatte han med teologistudier ved Lateranuniversitetet i Roma, som han fullførte i 2000 med en avhandling om de kosmologiske ideer hos russiske religiøse tenkere på 1800- og 1900-tallet. 
### Prest
Han ble ordinert til prest den 30. mars 1996 av Slavomir Miklovš, den gresk-katolske biskop av Križevci (Kroatia). Etter hjemkomsten til Slovakia underviste Hučko i dogmatisk teologi ved *Košice teologiske institutt* fra 2000 og utover, samtidig som han var kapellan ved *St. Lukáš geriatriske senter*. I ett år var han spiritual ved *Karel Boromejský-seminaret* i Košice.
### Titulærbiskop, apostolisk eksark av Tsjekkia
Den 24. april 2003 utnevnte pave Johannes Paul II Hučko til apostolisk eksark i den gresk-katolske kirke i Tsjekkia og titulærbiskop av* Horaea*. Han etterfulgte eksark Ivan Ljavinec, som hadde trukket seg tilbake på grunn av sin alder. Den apostoliske eksark i Serbia og Montenegro, Djura Džudžar, ordinerte ham til biskop den 31. mai samme år i *St. Salvator-kirken* i Praha; medkonsekratorer var Ján Babjak, biskop av Prešov, og Milan Chautur, apostolisk eksark i Košice. 

I 2004 kvalifiserte Hučko seg som foreleser i dogmatisk teologi ved Det teologiske fakultet i Košice. Fra 2005 til 2011 var han generalsekretær for Den tsjekkiske bispekonferanse. Han var også formann for kommisjonen for troslære og kommisjonen for katolsk utdanning ved bispekonferansen.

Biskop Ladislav Hučko døde 76 år gammel den 14. januar 2025 i Praha.

## Episkopalgenealogi
Hans episkopalgenealogi er:

* Kardinal Scipione Rebiba (1504-1577) 
* Kardinal Giulio Antonio Santori (1532-1602) * bispeviet 1566
* Kardinal Girolamo Bernerio (1540-1611) *1586
* Erkebiskop Galeazzo Sanvitale (1566-1622) *1604
* Kardinal Ludovico Ludovisi  (1595-1632) *1621
* Kardinal Luigi Caetani (1595-1642) *1622
* Kardinal Ulderico Carpegna (1595-1679) *1630
* Kardinal Paluzzo Paluzzi Altieri degli Albertoni (16235-1698) *1666
* Pave Benedikt XIII (1649-1730) *1675
* Pave Benedikt XIV (1675-1758) *1724
* Pave Klemens XIII (1693-1769) *1743
* Kardinal Henry Benedict Mary Clement Stuart of York (1725-1807) *1758
* Pave Leo XII (1760-1829) *1794
* Kardinal Chiarissimo Falconieri Mellini (1794-1859) *1826
* Kardinal Camillo di Pietro (1806-1884) *1839
* Kardinal Mieczyslaw Halka Ledóchowski (1822-1902) *1861
* Kardinal Jan Puzyna z Kosielsko (1842-1911) *1886
* Erkebiskop Józef Bilczewski (1860-1923) *1901
* Erkebiskop Bolesław Twardowski (1864-1944) *1919
* Erkebiskop Eugeniusz Baziak (1890-1962) *1933
* Pave Johannes Paul II (1920-2005) *1958
* Biskop Djura Džudžar (1954- ) *2001
* Biskop *Ladislav Hučko* (1948-2025) *2003
## Referanser